Document ID: 32014R0107

KOMISIJOS ĮGYVENDINIMO REGLAMENTAS (ES) Nr. 107/2014
2014 m. vasario 5 d.
dėl pašarų priedų kobalto chlorido heksahidrato, kobalto nitrato heksahidrato ir kobalto sulfato monohidrato pašalinimo iš rinkos ir kuriuo iš dalies keičiamas Reglamentas (EB) Nr. 1334/2003
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 10 straipsnio 5 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje numatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);
(2)
vadovaujantis Direktyva 70/524/EEB, pašarų priedus kobalto chlorido heksahidratą, kobalto nitrato heksahidratą ir kobalto sulfato monohidratą leista naudoti neribotą laiką kaip mikroelemento kobalto junginius, ir leidimo juos naudoti išdavimo sąlygos paskutinį kartą nurodytos Komisijos reglamente (EB) Nr. 1334/2003 (3). Vėliau, vadovaujantis Reglamento (EB) Nr. 1831/2003 10 straipsnio 1 dalimi, šie pašarų priedai įtraukti į Bendrijos pašarų priedų registrą kaip esami produktai;
(3)
iki termino, nurodyto mikroelementų grupei priklausančių pašarų priedų naudojimo nuostatomis, nepateikta prašymo išduoti leidimus juos naudoti vadovaujantis Reglamento (EB) Nr. 1831/2003 10 straipsnio 2 dalimi;
(4)
todėl šie pašarų priedai turėtų būti pašalinti iš rinkos;
(5)
pašalinus iš rinkos šiuos pašarų priedus, jų pavadinimus reikia išbraukti iš Reglamento (EB) Nr. 1334/2003 priedo įrašo „E3 Kobaltas-Co“. Todėl Reglamentas (EB) Nr. 1334/2003 turėtų būti atitinkamai iš dalies pakeistas;
(6)
tikslinga nustatyti pereinamąjį laikotarpį, per kurį suinteresuotieji subjektai galėtų sunaudoti turimas pašalinti iš rinkos skirtų priedų ir su tais priedais pagamintų premiksų, kombinuotųjų pašarų ir pašarinių žaliavų atsargas;
(7)
šių trijų produktų pašalinimas iš rinkos neapriboja galimybės suteikti su jais susijusį leidimą arba priimti priemonę dėl jų statuso pagal Reglamentą (EB) Nr. 1831/2003;
(8)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Pašalinimas iš rinkos
Mikroelementų grupei priklausantys pašarų priedai kobalto chlorido heksahidratas, kobalto nitrato heksahidratas ir kobalto sulfato monohidratas turi būti pašalinti iš rinkos.
2 straipsnis
Reglamento (EB) Nr. 1334/2003 pakeitimai
Reglamento (EB) Nr. 1334/2003 priede išbraukiami su elementu E3 Kobaltu-Co susiję įrašai „kobalto chlorido heksahidratas“, „kobalto nitrato heksahidratas“ ir „kobalto sulfato monohidratas“.
3 straipsnis
Pereinamojo laikotarpio priemonės
1. 1 straipsnyje nurodytų produktų turimas atsargas galima toliau teikti rinkai ir naudoti kaip pašarų priedus iki 2014 m. rugpjūčio 26 d.
2. Premiksus, pagamintus su 1 pastraipoje nurodytais priedais, galima toliau teikti rinkai ir naudoti kaip pašarų priedus iki 2015 m. vasario 26 d.
3. Kombinuotuosius pašarus ir pašarines žaliavas, kurie buvo paženklinti pagal Reglamentą (EB) Nr. 767/2009 iki 2015 m. rugpjūčio 26 d. ir pagaminti su 1 pastraipoje nurodytais priedais arba 2 pastraipoje nurodytais premiksais, galima toliau teikti rinkai ir naudoti tol, kol pasibaigs jų atsargos.
4 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 5 d.

Labels: 0
3
17
6